钦定古今图书集成/历象汇编/乾象典/第003卷 > 历象图说 > 二道交周图说
## 钦定古今图书集成/历象汇编/乾象典/第003卷 > 历象图说 > 二道交周图说

赤道以虚位横络天体为一圜，日行之圜名为黄道，与赤道如二环相交，半在赤道外，半在赤道内，在内离赤道极远为夏至，在外离赤道极远为冬至，自外交内为春分，自内交外为秋分，曰四𧰼限也。秋分与冬至中间为立冬，冬至与春分中间为立春，春分与夏至中间为立夏，夏至与秋分中间为立秋，八分黄道，曰八节也。仿此，十二分之曰十二宫，二十四分之曰二十四气，而日行黄道一周矣。黄道出入赤道，而日躔纬度因有南北，距地平之高度因有高下，午正表影因有消长，昼夜出入时刻因有短长。凡一岁而一周，月星各有其道，又出入相交于黄道，其体势与黄赤道之交大略相似，有相交之两点，亦有极远之两点。但黄道之极远赤道至二十三度半，而月道之极远黄道不过五度；又黄道之极远赤道岁有常度，月星之道极远黄道时而多寡不等，则以距日次轮又有加减也。